<classify> BABA Mtakatifu, Francis ametoa medani ya heshima iitwayo Medaglia Pontificial kwa Bruda Vincent Soreng kwa kutunza, kulinda na kuendeleza mazingira katika shule ya sekondari ya St Peter Claver. Medali ya Medaglia Pontificial ambayo hutolewa na Baba Mtakatifu Francis kwa watu au taasisi zinazojitoa duniani katika kutunza, kulinda na kuendeleza mazingira ilikabidhiwa kwake na Waziri, Ofisi ya Makamu wa Rais Muungano na Mazingira, George Simbachawene ikiwa ni sehemu ya Maadhimisho ya Amani na Mazingira Duniani. Akizungumza kabla kupokea kwa medali hiyo, Mkuu wa Shule ya Sekondari ya St Peter Claver, Padri Buberwa Karongo alisema shule hiyo kupitia juhudi za BrudaVincent aliyezaliwa mwaka 1930 nchini India na wanafunzi iliweza kupanda miti zaidi ya 160,000 katika kipindi cha miaka nane na hivyo kutunukiwa medali ya heshima. Kupitia medali hii shule imeweza kutambulika duniani kote, hivyo tutaendelea kumuunga mkono Rais John Magufuli katika juhudi za Serikali ya awamu ya tano kuhusu uhifadhi na uendelezaji wa mazingira ili vizazi vijavyo vikute nchi ikiwa ni kijani na yenye ardhi bora na rutuba za kilimo na kiuchumi. Naye Simbachawene alisema Serikali inampango wa kuanza kutoa tuzo ya Rais ya Mazingira kwa watu na taasisi ambazo zinatunza mazingira katika nyanja mbalimbali kama vile vyanzo vya maji, upandaji miti na matumizi ya nishati.  <topic>: KITAIFA 